**Altri SGPS SA** é un conglomerado industrial portugués con sede no Porto. As principais empresas do grupo operan na produción de pasta de madeira, o cultivo de bosques para a industria da madeira e do papel e a coxeración de enerxía, incluíndo a produción de enerxía a partir de recursos renovábeis. Antes de 2008 o grupo tamén operaba na industria siderúrxica.
O holding de **Altri** é Altri SGPS, SA. que cotiza na bolsa de valores Euronext Lisboa. As súas principais filiais son Celulose do Caima (industria do papel) e Celbi (industria do papel). A subsidiaria de Altri F. Ramada, que producía aceiro e sistemas de almacenamento como chapas e tiras de aceiro laminadas en frío, maquinaria, ferramentas e outros produtos relacionados, foi escindida como *spin-off* en bolsa en 2008. Altri naceu a partir dunha escisión dos activos industriais do grupo Cofina en marzo de 2005.

Controversia en Palas de Rei
----------------------------

O proxecto de construción dunha nova fábrica de celulosa en Palas de Rei xerou unha ampla controversia debido a preocupacións ambientais, económicas e sociais. O Consello da Xunta declarou este proxecto industrial como estratéxico en decembro de 2022, e a finais de 2023 a compañía presentou a documentación necesaria para a tramitación da autorización ambiental.

A planta, que sería significativamente máis grande que outras instalacións similares en Galiza, xerou un debate sobre o seu impacto ambiental. Os críticos do proxecto expresan preocupación polo consumo intensivo de auga que requirirá e o impacto que isto terá sobre os ecosistemas locais e a biodiversidade, e especialmente relacionado co cultivo intensivo de eucalipto.

A captación de auga prevista afectaría o río Ulla e, por extensión, a ría de Arousa, impactando a industria local da pesca e marisqueo. Ademais, hai alarma polo potencial incremento da eucaliptización na zona, o que pode supoñer unha perda de biodiversidade e aumentar o risco de incendios forestais, un problema xa ben coñecido en Portugal​​​​​​.

Tamén se sinalou a falta de comunicación e transparencia con respecto ao proxecto. Moitos residentes e propietarios de terras afectados senten que non foron adecuadamente informados ou consultados sobre a expropiación de terras para o proxecto, así como das implicacións para a agricultura e gandaría locais. En marzo de 2024 está aberto o prazo de alegacións contra o mesmo.

Notas
-----

1. ↑  "AFX News". www.forbes.com.
2. ↑  Brocos, Gonzalo (2022-05-16). "Seis cuestións que abre a planta de Altri en Palas: pros, contras e oportunidades". *Campo Galego*. Consultado o 2024-03-06.
3. 1 2  Diario, Nós (2024-03-04). "Aberto durante o próximo mes o prazo de alegacións ambientais á planta de Altri en Palas: así sería o proxecto". *Nós Diario*. Consultado o 2024-03-06.
4. 1 2  Diario, Nós (2024-03-01). "Altri proxecta en Palas de Rei unha celulosa dez veces maior que Ence: así sería a planta de fibras téxtiles". *Nós Diario*. Consultado o 2024-03-06.
5. ↑  "Adega alerta do proxecto de captación hídrica de Altri: "Fai augas por todas partes"". *Nós Diario*. 2024-02-27. Consultado o 2024-03-06.
6. ↑  "A futura planta de celulosa en Palas de Rei enerva a veciñanza: nin "bio" nin sustentable". *www.elsaltodiario.com* (en local). Consultado o 2024-03-06.
7. ↑  "Portuguese Report: QUESTIONNAIRE ON POPLARS AND OTHER FAST-GROWING TREES SUSTAINING PEOPLE AND THE ENVIRONMENT, 2016 – 2019" (PDF). *FAO.org; Instituto da Conservação da Natureza e das florestas* (en portugués e inglés). Consultado o 6 de marzo de 2024.
8. ↑  "El eucalipto: culpable, tras los mortales incendios forestales de Portugal". *Tiempo.com; Meteored* (en castelán). 2017-07-21. Consultado o 2024-03-06.
9. ↑  Larraz, Irene (2022-09-17). "El reto de poner un tope a la expansión del eucalipto". *Newtral* (en castelán). Consultado o 2024-03-06.

Véxase tamén
------------

* Industria téxtil
* Fibras naturais e artificiais

|  |  |
| --- | --- |
|  | Wikimedia Commons ten máis contidos multimedia na categoría:  ***Altri*** |

### Ligazóns externas

* Páxina web oficial

|  |  |
| --- | --- |
| Control de autoridades | 
* Wd: Q444971
* LEI: 213800AKSTYRLHY3X497

 |